আল মুদাওয়ানাতুল জামিয়া
আল মুদাওয়ানাতুল জামিয়াতু লিল আহাদিসিল মারবিয়াতি আনিন নাবিয়্যিল কারিম সাল্লাল্লাহু আলাইহি ওয়াসাল্লাম (আরবি: المدونة الجامعة للأحاديث المروية عن النبي الكريم صلى الله عليه وسلم) সংক্ষেপে আল মুদাওয়ানাতুল জামিয়া হলো পাকিস্তানি মুহাদ্দিস তাকি উসমানির তত্বাবধানে রচিত একটি আন্তর্জাতিক হাদিস বিশ্বকোষ। ৪০ খণ্ডে সমাপ্য এই বিশ্বকোষে স্থান পাবে ৩৩১৯৮৭টি হাদিস, যা ৯১০টি গ্রন্থ থেকে সংকলন করা হবে, যার মধ্যে প্রাথমিক হাদিস গ্রন্থের সংখ্যা ৮০। পরীক্ষামূলকভাবে ২০১৮ সালে এর প্রথম খণ্ড প্রকাশিত হয়। ২০০১ সালে ইউসুফ আল কারযাভি, মুহাম্মদ মুস্তফা আজমি, রফি উসমানি, তাকি উসমানি, আবদুল মালেক বিন বকর আবদুল্লাহ কাজী, মাহমুদ তাহহান, আবদুস সাত্তার বিন আবদুল করীম আবু গুদ্দাহ, মুহাম্মদ সায়্যিদ নুহ ও নেজাম ইয়াকুবির উপস্থিতিতে মক্কায় অনুষ্ঠিত একটি সভার পর এই বিশ্বকোষ সংকলনের কাজ শুরু হয়। সভার সর্বসম্মতিক্রমে এই কাজের দায়িত্ব দেওয়া হয় দারুল উলুম করাচির উপর। দারুল উলুম করাচিতে এই কাজের জন্য একটি বিভাগ খোলা হয়, যাতে ৪০ জন গবেষক নিয়োগ দেওয়া হয়, যাদের প্রধান হিসেবে দায়িত্ব পালন করেন নুআঈম আশরাফ।